text: Leda
  
  publiceret: 2020-12-14 16:12:15+01:00
  Leda er i græsk mytologi gift med kong Tyndareos i Sparta og er mor til de to tvillingepar: Kastor og Polydeukes (Dioskurerne), og Klytaimnestra og Helena.
  Zeus forelskede sig i Leda og opsøgte hende i en svanes skikkelse. Resultatet af deres samleje blev et æg, hvoraf Helena blev udruget. Pausanias fortæller i sin rejsebeskrivelse fra 100-tallet e.v.t., at man i Sparta foreviste dette æg ophængt i et tempel. Den pikante scene med Leda og svanen har inspireret kunstnere siden antikken.